User:Dr R.Achal(Achal Pulastey)

आधुनिक चिकित्सा और आयुर्वेद के परिप्रेक्ष्य में निपाह मस्तिष्क ज्वर

डॉ.आर. अचल

सबसे पहले 1998 में दक्षिण एशियाई देश मलेशिया के कांपुंगसुंगई निपाह नामक गांव में ज्वर, श्वास, कष्ट, मनोप्रलाप जैसे एक ही तरह के लक्षण वाली बीमारी से 252 लोगों की मृत्यु हो गयी। इसके बाद विश्व स्वास्थ्य संगठन के विशेषज्ञों ने इसे संज्ञान में लेकर रोग के कारण और पहचान का कार्य आरम्भ किया । पड़ताल में पता चला कि हैड्रा वायरस परिवार में एक नयी प्रजाति ‘हेनिपाह’ का संक्रमण इन रोगियों के लिए काल सिद्ध हुआ है। सबसे पहले मलेशिया के इस गांव में सक्रिय रूप से पहचाने जाने के कारण इस वायरस का नाम निपाह रखा गया। निपाह वायरस संक्रमण इस शताब्दी की नयी  महामारी का जनक विषाणु है।

इसके अध्ययन के लिए संक्रमित व्यक्तियों और चमगादड़ों की अनेक प्रजातियों व कुत्ते, बिल्ली, सुअर,घोड़ों के मस्तिष्क व सुषुम्णा द्रव, चमगादड़ों के मूत्र, वीर्य, रक्त व उनके जूठे फलों के नमूने लेकर जांच और मिलान किया गया। इसमें पता चला कि टेरोपस कुल की फलाहरी चमगादड़ की चार प्रजातियां निपाह को निष्क्रिय अवस्था में प्राकृतिक रूप से धारण करती है। इसमें भी चमगादड़ की मात्र चार प्रजातियां ही क्रमशः पेट्रोपस हाइपोमेलनस, पी. वैम्पायरस, साइनोपेट्रस ब्रान्काइटिस, एनाइटेरिस स्पेलिया इस वायरस का वहन करती है। यह भी विशेष रूप से मलेशियन चमगादड़ों में पाया जाता है। भारत व अन्य देशों के चमगादड़ों में इसकी पुष्टि नहीं हो पायी है,जबकि बांग्लादेश के Pteropus giganteus में संभावना व्यक्त की गयी है । कुत्ते,बिल्ली, घोड़ों और अन्य प्रजातियों में इस वायरस के प्रवेश कराने से एन्टीबाडी (प्रतिरोधक) बनने प्रक्रिया देखी गयी है, लेकिन सुअर में संक्रमण होने पर इस वायरस का प्रजनन बढ़ता पाया गया है। इसमें खांसी,सांस के माघ्यम से प्रसारित होने लगता है, परन्तु अभी तक इस मामले भी मलेशिया के अतिरिक्त किसी अन्य देश में पुष्टि नहीं हो पायी है।

निपाह वायरस के संक्रमण में विशेष तथ्य यह है कि यह उपरोक्त प्रजाति के चमगादड़ों में हमेशा सक्रिय नहीं होता है। इसकी सक्रियता के लिए जैव विविधता और पर्यावरण भी जिम्मेदार है। मानव आबादी के बढ़ने कारण वन क्षेत्र कम हो रहे हैं, जिससे फलाहारी चमगादड़ों को भोजन व वास के लिए दूर तक प्रवास करना पड़ रहा है। इस स्थिति में कुपोषण का शिकार होकर बीमार हो जाते हैं। इनका प्रतिरक्षातंत्र यानी इम्युनिटी कमजोर हो जाती है। इस अवस्था में यह वायरस सक्रिय होकर लार, मूत्र, वीर्य द्वारा निकलने लगता है और चमगादड़ इस रोग का कारण बन जाता है। यह घटना कुत्ते में रेबीज जैसे ही है। इस स्थिति में बढ़ते पर्यावरण संकट को देखते हुए निपाह के अलावा अन्य नयी महामारियों की आशंका से भी इन्कार नहीं किया जा सकता है।

महामारी का स्वरूप विश्व स्वाथ्य संगठन के अनुसार मलेशिया में अब तक 477 लोगो को संक्रमण हुआ है जिसमें सर्वाधिक  259 लोगों की मृत्यु 1998 में हुई थी। 2001 में बांग्लादेश में इस महामारी ने दस्तक दिया।  जहां 2012 तक 280 लोगों को संक्रमण हुआ जिसमें 211 लोग मारे गये अर्थात निपाह से होने वाली मृत्यु दर 75 प्रतिशत रही। बांग्लादेश की सीमा से सटे 2001 और 2007 में निपाह का संक्रमण पश्चिम बंगाल के सिलीगुड़ी में पहचाना गया यहां 66 इसकी चपेट में आ गए थे। इसमें 45 की मृत्यु हो गयी। यहां मृत्यु दर 68 प्रतिशत रही। अब इसने केरल में दस्तक दी है। पुणे में राष्ट्रीय विषाणु संस्थान द्वारा इन रोगियों में निपाह वायरस के संक्रमण की पुष्टि की है ।

प्रसार अध्ययन में पाया गया कि मलेशिया में निपाह वायरस चमगादड़ से सुअरों में संक्रमित हुआ था। इसलिए यहां लाखों सुअरों को मार कर महामारी के नियंत्रित किया जा सका। इसके विपरीत बांग्लादेश के मामले में संक्रमण सीधे चमगादड़ों से फैला था। चमगादड़ों के जूठे फलों या संपर्क में आये फलों को खाने वाले लोग ही संक्रमित हुए थे। भारत के मामले में उपरोक्त दोनों कारण नहीं पाये गये। यहां चमगादड़ और सुअर दोनों इसके वाहक नहीं पाये गये। यहां निपाह के प्रसार का माध्यम मानव बना है। बांग्लादेश में जनवरी-फरवरी में जबकि भारत में अप्रैल-मई-जून के महीने में निपाह का संक्रमण हो रहा है। पहचान जानवरों में मुख्य रूप सें सुअर में जुकाम-खांसी और सांस लेने में परेशानी, जिससे चीखने का  लक्षण होता है। इसके बाद ज्वर, और मानसिक असंतुलन दिखता है। इस स्थिति में सुअर के   आते ही उसके सांस से निपाह वायरस का प्रसार होने लगता है।

उपरोक्त लक्षण मनुष्य में भी होता है। प्रथम चरण में श्वसन तंत्र में संक्रमण होता है। दूसरे चरण में मस्तिष्क में संक्रमण होकर प्रदाह हो जाता है, इसीलिए इस रोग को निपाह मस्तिष्क ज्वर यानी निपाह एंसेफ्लाइटस कहा जा रहा है। रोगी इस स्थिति में बेहोशी की स्थिति में चला जाता है। यह रोग की गम्भीर अवस्था होती है। निपाह मस्तिष्क ज्वर का प्रभाव काल 4 से 18 दिन का होता है। इसके बाद रोगी प्राण संकट से बाहर आ जाता है परन्तु मस्तिष्क कोशिकाओं के स्थायी रूप से क्षतिग्रस्त होने के कारण सामान्य हालत में पहुंचने में समय लगता है। निपाह रोग की पुष्टि के लिए सेरोलॉजी, हिस्टोपैथालॉजी,पीसीआर,आरटी पीसीआर की जांच की जाती है। दक्षिण एशियाई देशों में सामान्यतः सभी जगह इन परीक्षणों की सुविधाएं नहीं हैं। इसलिए रोग की पुष्टि में कठिनाई होती है।

रोकथाम और नियंत्रण इसे उचित निगरानी तंत्र को स्थापित करके ही रोकना संभव है। जिसमें तत्काल संक्रमण का पता लगाकर प्राथमिक स्तर पर ही रोग नियंत्रित किया जा सके।

आजकल भारतीय मीडिया में जिस तरह से महामारियों के समय भय का माहौल बनाया जाता है, उससे मनुष्य के सत्वबल कमजोर ही करता है, भय और संदेह के कारण प्रतिरक्षा प्रणाली कमजोर होती है। इससे निपाह का संक्रमण हो या न हो पर कोई न कोई सक्रमण होने की संभावना बढ़ जाती है। इसलिए अनावश्यक भय-संदेह या घबराहट से बचना चाहिए । निपाह के प्रसार काल अप्रैल से जून के महिने में चमगादड़ के सम्पर्क में आने से बचना चाहिए। यदि संयोग से कहीं संपर्क हो गया तो साबुन, डेटाल आदि से स्नान करना चाहिए। खास तौर पर उसके जूठे फल खाने खजूर या ताड़ का सर पीने से प्रसार की संभावना होता है। इसलिए इससे बचना चाहिए। बाजार से लाये गये फलों को भी पानी में खूब अच्छी तरह धोकर खाना चाहिए। बाजार में कटे फलों को इन दिनों नहीं खाना चाहिए। बीमार सूअरों को इस काल में सावधानी पूर्वक नष्ट कर देना चाहिए। संक्रमित सुअर और इंसानों के संपर्क में नहीं जाना चाहिए। निपाह वायरस संक्रमण क्षेत्र के लोगों को यात्रा से बचना चाहिए व बाहरी लोगों को उस क्षेत्र में नहीं जाना चाहिए। सर्दी-जुकाम व ज्वर के लक्षण आते ही तत्काल उचित चिकित्सा प्रबंध करना चाहिए।

आयुर्वेद में बचाव के उपाय महामारियो के समय मे सत्वबल व शरीर की प्रतिरक्षातंत्र को मजबूत बनाने वाले औषधियों और रसायनो का प्रयोग करना चाहिए। ।अष्टांगहृदय के अनुसार गुर्च,वच, ब्राह्मी, असगंध, शतावरी,शिलजीत,भृंगराज आदि का सेवन करना चाहिए। जनपदोध्वंश के समय संजीवनी बटी के प्रयोग का उल्लेख है इसलिए इसका प्रयोग करना चाहिए। इस मौसम मे सर्दी-जुकाम होने पर इस बटी का प्रयोग अवश्य करना चाहिए । यहाँ भी उल्लेखनीय है कि पहले गाँवो मे महामारियो के समय माँ काली का समूहिक पूजा करने की परम्परा थी,जिसमें पूरे गाँव में साफ-सफाई के साथ रहते हुए नीम की पत्तियों और कपूर से पूजा करते थे ।किसी भी व्यक्ति का कहीं आना-जाना,तीक्ष्ण भोज्य पदार्थो का सेवन वर्जित होता था। जिससे सत्वबल निश्चित ही बढता होगा ।साथ ही कपूर के उर्ध्वापातन(जलाने)नीम और थूहर(स्नूही) की पत्तियाँ किसी भी प्रकार वायरस का प्रसार रोकने में सक्षम होती है । चिकित्सा जैसा कि सर्वविदित है वायरस जनित किसी भी रोग की चिकित्सा सामान्यतः सम्भव नहीं है।इसी क्रम में मस्तिष्क ज्वर(Encephalitis) की चिकित्सा भी संभव नही हो सकी है। उत्तर भारत का तराई क्षेत्र मच्छरो से होने वाले मस्तिष्क ज्वर से वर्षो से पिड़ित है,हर साल सैकड़ो बच्चे कालकवलित हो रहे है।अभी इसका नियंत्रण हो ही नहीं पाया है तबतक मस्तिष्क ज्वर का दूसरा कारक निपाह वायरस आ धमका है,जो गंभीर चिंता का विषय है ।मुख्य धारा के आधुनिक चिकित्सा विज्ञान में इस रोग की आपात व गहन चिकित्सा विधि अपनायी जाती है।रोगी के लक्षणों को नियंत्रित करने का प्रयास किया जाता है।आक्सीजन व जीवन रक्षक तंत्र (Life Care System) द्वारा 8 से 18 दिन तक प्राणरक्षा करने के पश्चात वायरस स्वतःनिष्क्रिय हो जाता है। इसके पश्चात रोगी का जीवन संकट टल जाता है ।परन्तु लम्बे समय तक इसके देख-भाल की जरूरत पड़ती है।अधिकांश रोगी आजीवन के लिए मानसिक या शारीरिक रूप से अक्षम या कमजोर हो जाते है । इस लिए इस रोग से बचाव व रोकथाम ही महत्व पूर्ण है।यहाँ यह जानकारी भी आवश्यक है कि निपाह वायरस जनित मस्तिष्क ज्वर रोगियों के मल-मूत्र,रक्त से वायरस फैलने की प्रवृत्ति देखी गयी है। इसलिए संक्रमण काल में चिकित्सा कर्मियों व आस-पास रहने पर भी खतरा  होता है। आयुर्वेदिय चिकित्सा प्रबंधन की संभावना – सामान्यतःदेश में महामारियों के समय आधुनिक स्वास्थ्य तंत्र को सारा दायित्व देकर सतर्क कर दिया जाता है परन्तु आयुष स्वास्थ्य तंत्र की उपेक्षा कर दी जाती है जबकि हमारे पास आयुषतंत्र के उच्च शिक्षण व शोध संस्थान उपलब्ध है।इसकी भूमिका भी सुनिश्चत होनी चाहिए।इनके क्षमता व ज्ञान का उपयोग भी होना चाहिए। क्योंकि वायरस जनित महामारियों इन्सेफेलाइटिस,स्वाईन फ्लू आदि के लिए आधुनिक चिकित्सा विज्ञान में भी अभी तक कोई सुनिश्चित चिकित्सकीय विकल्प नहीं है,जबकि आयुर्वेद में मस्तिष्क ज्वर के लक्षणों से युक्त सन्निपातज ज्वर की चिकित्सा का उल्लेख है।हालाकि यहाँ भी इस रोग को कष्टसाध्य-आसाध्य की श्रेणी में ही रखा गया है।परन्तु इस आपदा काल में इस ज्ञान का भी प्रयोग होना चाहिए,संभव है कुछ विकल्प निकल जाये। निपाह मस्तिष्कज्वर को आयुर्वेद के दृष्टिकोण से देखा जाय तो यह एक प्रकार का त्रिदोषज –सन्निपाजत ज्वर है। इसके उपवर्ग में कफोल्वण सन्निपातज ज्वर के लक्षण मिलते है।जिसमें खाँसी,श्वासकष्ट,आलस्य,अरुचि,मितली,दाह,वमन,सिरोभ्रम,मुर्छा,तंद्रा,अकड़न,जड़ता,आदि लक्षण बताया गया है ।इसके चिकित्सा प्रबंधन के लिए आचार्य विद्य़ासागर शुक्ल ने महालक्ष्मीविलास रस, मकरध्वज, टंकणभस्म, श्रृगारभ्र, त्रिभुवनकिर्तिरस,कफकेतुरस, रसराजरस, वृहद् वातचिंतामणिरस, वृहद्कश्तूरीभैरव रस,योगेद्ररस,कृष्णचतुर्मुखरस के प्रयोग का विधान बताया है।ये सभी आयुर्वेदिक औषधियाँ प्राणरक्षक औषधियाँ मानी गयी है।कहने का तात्पर्य यह है कि आधुनिक चिकित्सा विज्ञान भी येककेन-प्रकारेण प्राणरक्षा का ही कार्य करता है वही कार्य आयुर्वेद में बताया गया है।इस लिए इसका प्रयोग व परीक्षण भी करना चाहिए,जबकि आचार्यो में सन्निपातज ज्वर की चिकित्सा को मृत्यु के साथ युद्ध बताया है। पर इस विकट परिस्थियों में प्रयोग-परीक्षण का अवसर होना चाहिए ।मेरी जानकारी में उत्तर प्रदेश के गोरखपुर क्षेत्र में 1980 में मस्तिष्क ज्वर महामारी के समय कई वैद्यो ने प्रयोग कर कुछ रोगियों को जीवनदान दिया था।जिसे सरकार ने संज्ञान में नही लिया और नीजी तौर पर इस रोग की चिकित्सा पर रोक लगा दी गयी।यहाँ खेद जनक तथ्य यह है कि आयुर्वेद के शीर्षपदो पर आसीन व्यक्ति इस विषय पर रुचि नही रखते है।

टीकारण- अभी तक इसका टिका विकसित नहीं हो पाया है,इसके लिए वैज्ञानिकों द्वारा प्रयास किया जा रहा है ।इस महत्वपूर्ण खोज में बिल्ली के सहायक बनने की संभावना है। निपाह वायरस को बिल्ली में प्रवेश करने से प्रतिविष(Antibodies) का निर्माण पाया गया है।निपा एफ और जी नामक वैक्सिन का  परीक्षण किया जा रहा है। आशा है शीघ्र यह उपलब्ध हो सकेगा ।

संदर्भ-विश्व स्वास्थ्य अध्ययन व अष्टांग हृदय,चरक संहिता,कायचिकित्सा-आचार्य विद्याधर शुक्ल